b'\n_START_ARTICLE_\nOdprava zelenega zmaja\n_START_SECTION_\nAnaliza dela\n_START_PARAGRAPH_\nAvtor nas v delu seznani z odra\xc5\xa1\xc4\x8danjem, tekmovalnostjo, ljubeznijo in egoizmom. Opi\xc5\xa1e, kako se mladostniki spopadajo z re\xc5\xa1evanjem problemov. Med prijatelji se pojavijo nesoglasja, vendar se potrudijo in najdejo kompromise, na koncu pa prevlada prijateljstvo. Poleg tega roman vsebuje tudi veliko humorja in zvija\xc4\x8d.\n_START_SECTION_\nDogajalni prostor\n_START_PARAGRAPH_\nZgodba se najprej odvija v Novi Gorici, nato pa glavne osebe spremljamo na poti do Dubrovnika (Hrva\xc5\xa1ka) in vse do Ohrida (Makedonija). Kasneje pa se dogajalni prostor prestavi v planine in na Bled.\n_START_SECTION_\nDogajalni \xc4\x8das\n_START_PARAGRAPH_\nDogajalni \xc4\x8das se za\xc4\x8dne ob zaklju\xc4\x8dku \xc5\xa1olskega leta in traja \xc4\x8dez poletne po\xc4\x8ditnice.\n_START_SECTION_\nVsebina dela\n_START_PARAGRAPH_\nOsrednja zgodba romana govori o pre\xc5\xbeivljanju poletnih po\xc4\x8ditnic treh prijateljev. Miha, Pipi in Bob so mladostniki, ki si \xc5\xbeelijo do\xc5\xbeiveti poletno pustolov\xc5\xa1\xc4\x8dino. Roman je vsebinsko razdeljen na dva dela. Prvi del se imenuje Velika pustolov\xc5\xa1\xc4\x8dina in se pri\xc4\x8dne, ko Miha in Pipi z odpada Dinosa re\xc5\xa1ita star avto. Brez vozni\xc5\xa1kega izpita pa jima avto ne pomeni veliko, zato se spomnita na Boba, ki bi bil prav\xc5\xa1nji za voznika. Avto poimenujejo Old punca in se odpeljejo na veliko pustolov\xc5\xa1\xc4\x8dino do Dubrovnika. Drugi del pa nosi naslov Odprava zelenega zmaja, v katerem se fantje odpravijo na izlet v planine, kjer sre\xc4\x8dajo dekle Janjo, ki je pobegnila od doma. Pripravljeni so ji pomagati, vendar se zaradi prepletanja ljubezni in naivnosti mladega Pipija, njihovi pogledi na re\xc5\xa1itev Janjinega problema razlikujejo.'